b'\n_START_ARTICLE_\nMikstejp\n_START_PARAGRAPH_\nMikstejp je format glasbene izdaje, ki se jo distribuira na razli\xc4\x8dne na\xc4\x8dine. Na ta na\xc4\x8din napisano besedo v slovenskem jeziku je prvi\xc4\x8d uporabil Goran Kompo\xc5\xa1 v \xc4\x8dlanku revije Mladina avgusta 2016, ki je nosil naslov Fenomen mikstejp. Pojem se pi\xc5\xa1e tudi kot "mixtape"._NEWLINE_Beseda mixtape izvira iz 80. let in takrat je v glavnem opisovala doma narejeno kompilacijo glasbe na kasetni trak, CD ali digitalni seznam predvajanja. Pesmi so bili bodisi urejene po vrsti bodisi zdru\xc5\xbeene v kontinuiran program, s prehajanjem ene pesmi v drugo ali pa z nenadnim koncem. Esejist Geoffrey O\'Brien je opisal mikstejp po tej definiciji kot "najbr\xc5\xbe najbolj pogosto prakticirana umetni\xc5\xa1ka oblika v ZDA."_NEWLINE_V kulturi hip-hop in sodobne R&B glasbe pa mikstejp pogosto opisuje samoproduciran ali neodvisno izdan album, ki ga izvajalec izda brezpla\xc4\x8dno z namenom \xc5\xa1irjenja priljubljenosti ali pa, da se izogne kr\xc5\xa1itvi avtorskih pravic. Kljub temu pa je bilo v 2010. letih ve\xc4\x8d glasbenih izdaj, ki so se prodajale na trgu, opredeljenih kot mikstejpi; v tem kontekstu je pojem primerljiv s pojmoma studijski album in EP.'